**Umbra florilor de vis**

*Daniel Vișan-Dimitriu*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Pașii tăi, prin visuri, și-au făcut cărare

Ce-mi străbate cerul nopților de dor

Ca o stea ce arde într-o căutare

A iubirii-ascunse-n suflet muritor.

Tălpile-ți sunt goale, calci ușor și-mi vii

Caldă și ferice-n brațele deschise

Pentru-a te cuprinde și a-ți aminti

Simfonia noastră-n mii și mii de vise.

Voalul tău se-așterne-n umbra unor șoapte

Ce se-nalță tainic printre flori de vis,

Atrăgând cu smirnă fluturii de noapte

Spre o nouă viață, c-un destin rescris.

Trupul tău îmi cântă, ochii tăi mă ard,

Vraja ta-mi îndeamnă sufletul să cânte

Și să-i ceară voie inimii de bard

Să îți iasă-n cale, gata să te-ncânte.